[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 31.10.2006

SEK(2006) 1410 endelig

FORELØBIGT FORSLAG TIL ÆNDRINGSBUDGET NR. 6 TIL DET ALMINDELIGE BUDGET FOR 2006 ALMINDELIG OVERSIGT OVER INDTÆGTER

OVERSIGT OVER INDTÆGTER OG UDGIFTER EFTER SEKTION Sektion III – Kommissionen

(forelagt af Kommissionen)

FORELØBIGT FORSLAG TIL ÆNDRINGSBUDGET NR. 6 TIL DET ALMINDELIGE BUDGET FOR 2006 ALMINDELIG OVERSIGT OVER INDTÆGTER

OVERSIGT OVER INDTÆGTER OG UDGIFTER EFTER SEKTION Sektion III – Kommissionen

Under henvisning til:

- traktaten om oprettelse af Det Europæiske Fællesskab, særlig artikel 272,

- traktaten om oprettelse af Det Europæiske Atomenergifællesskab, særlig artikel 177,

- Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget[1], særlig artikel 37,

forelægger Europa-Kommissionen hermed budgetmyndigheden et foreløbigt forslag til ændringsbudget nr. 6 til budgettet for 2006 på baggrund af nedenstående begrundelse.

INDHOLDSFORTEGNELSE

1. Indledning 4

2. Forhøjelse af overslaget over indtægter 4

2.1. Revision af overslaget over moms- og BNI-indtægter 4

2.2. Revision af overslagene over traditionelle egne indtægter 4

2.3. Andre indtægter 5

2.4. Teknisk ændring 5

3. Underudgiftsområde 1a: Nedsættelse af bevillingerne til EUGFL, Garantisektionen 5

4. Udgiftsområde 2 7

4.1. Nedsættelse af betalingsbevillingerne til strukturfondene og Samhørighedsfonden 7

4.2. Ændring af anmærkningerne til artikel 13 03 08 8

5. Udgifts-område 7 9

5.1. Nedsættelse af betalingsbevillingerne til SAPARD 9

5.2. ISPA 10

5.3. Cypern 10

SAMMENFATTENDE OVERSIGT EFTER UDGIFTSOMRÅDER I DE FINANSIELLE OVERSLAG 12

ALMINDELIG OVERSIGT OVER INDTÆGTER

OVERSIGT OVER INDTÆGTER OG UDGIFTER EFTER SEKTION

Den almindelige oversigt over indtægter og udgifter efter sektion fremsendes separat via SEI-BUD-systemet. En engelsk sprogudgave af den almindelige oversigt over indtægter og af oversigten over indtægter og udgifter efter sektion er vedlagt til orientering som budgetbilag.

1. INDLEDNING

Kommissionen forelægger dette foreløbige forslag til ændringsbudget (FFÆB) nr. 6 til 2006-budgettet på grund af følgende særlige omstændigheder:

- det er nødvendigt at forhøje overslaget over indtægter betydeligt, specielt på grund af revisionen af overslaget over moms- og BNI-indtægterne og de traditionelle egne indtægter (2 470 mio. EUR)[2]

- det er nødvendigt at nedsætte betalingsbevillingerne under en række budgetposter inden for udgiftsområde 1, 2 og 7 (3 906 mio. EUR), efter at der er taget højde for de omfordelinger fra andre udgiftsområder, der er foreslået som led i den samlede overførsel

- desuden foreslår Kommissionen at ændre anmærkningerne til budgetartikel 1 1 1 vedrørende oplagring af sukker og til artikel 13 03 08 – Den Europæiske Fond for Regionaludvikling (EFRU) – teknisk bistand og nyskabende foranstaltninger.

2. FORHØJELSE AF OVERSLAGET OVER INDTÆGTER

2.1. Revision af overslaget over moms- og BNI-indtægter

I overensstemmelse med artikel 16 i Rådets forordning (EF, Euratom) nr. 1150/2000 af 22. maj 2000 foreslår Kommissionen at revidere overslagene over moms- og BNI-indtægterne ud fra de foreliggende oplysninger, således at de forhøjes med 1 639,5 mio. EUR. Disse ændringer vedrører kapitel 3 1 og 3 2 på budgettets indtægtsside.

Den revision af BNI, der var foretaget af det nationale statistiske kontor i Grækenland og fremsendt til Kommissionen, var baseret på mange nye elementer og kilder og resulterede i en usædvanlig stor opskrivning af BNI-tallene. Før Grækenlands reviderede BNI-tal kan evalueres på behørig vis, må Eurostat foretage en grundig undersøgelse. På grund af den store usikkerhed, der i øjeblikket præger disse tal, har det været nødvendigt at anføre et "p.m." i forbindelse med Grækenlands moms- og BNI-tal.

Det skal understreges, at beregningerne på nuværende stadium er foreløbige, eftersom de endelige oplysninger vedrørende medlemsstaternes BNI endnu ikke er blevet bekræftet. Dette kan føre til, at Kommissionen må revidere sine tal i løbet af proceduren vedrørende dette FFÆB.

2.2. Revision af overslagene over traditionelle egne indtægter

I ændringsbudget nr. 3/2006 blev de samlede traditionelle egne indtægter anslået til nettobeløbet 14 788,9 mio. EUR. På grundlag af stigningen i de inddrevne beløb igennem de seneste måneder, kan det nye samlede beløb anslås til 14 888,9 mio. EUR. Det foreslås derfor at opføre de yderligere 100 mio. EUR under artikel 1 0 0 (landbrugsafgifter).

2.3. Andre indtægter

- Tilbagebetaling af uudnyttet fællesskabsbistand og finansielle korrektioner i forbindelse med strukturfondene.

Under hensyntagen til de indbetalte beløb under post 6 1 5 0 og 6 5 0 0 og idet det antages, at disse beløb ikke vil blive genanvendt i år, foreslås der opført et beløb på 220 mio. EUR.

- Morarenter og bøder

Kapitel 7 0 og 7 1 i den generelle oversigt over indtægter omfatter morarenter og bøder. Et beløb på 120 mio. EUR var allerede opført på 2006-budgettet. I betragtning af de beløb, der på dette tidspunkt af året er indbetalt eller forventes indbetalt, foreslås der opført et yderligere beløb på 470,5 mio. EUR.

- Lånoptagelse og långivning

I betragtning af det faktiske resultat for artikel 8 1 0 (Afdrag på og renteafkast af lån på særlige vilkår og risikovillig kapital ydet inden for rammerne af det finansielle samarbejde med tredjelande i Middelhavsområdet) kan der opføres yderligere 30 mio. EUR.

- Diverse indtægter

Der foreslås også opført et yderligere beløb på 10 mio. EUR under artikel 9 0 0 for at afpasse overslag og resultat efter hinanden.

2.4. Teknisk ændring

Med henblik på at beregne beløbene i forbindelse med de unormale lagre inden for sukkersektoren, der opstod på grund af tiltrædelsen i 2004, er det nødvendigt at foretage en justering af budgetanmærkningerne til artikel 1 1 1 vedrørende lagerafgifter for sukker. Følgende afsnit tilføjes derfor i anmærkningerne til artiklen:

" Under denne artikel opføres indtægter, der opkræves hos de nye medlemsstater, når overskudslagre af sukker, som omhandlet i Kommissionens forordning (EF) nr. 60/2004 af 14. januar 2004, ikke fjernes."

3. UNDERUDGIFTSOMRÅDE 1A: NEDSÆTTELSE AF BEVILLINGERNE TIL EUGFL, GARANTISEKTIONEN

Den 30. november 2005 nåede Europa-Parlamentet, Rådet og Kommissionen til enighed om ændringsskrivelse nr. 2/2006 vedrørende udgifterne til landbruget. Budgettet for 2006 blev vedtaget den 15. december 2005. Forpligtelsesbevillingerne på 2006-budgettet for EUGFL, Garantisektionen, beløb sig for udgiftsområde 1 til 51 050 mio. EUR, og de tilsvarende betalingsbevillinger beløb sig til 50 991 mio. EUR. Nærmere bestemt udgjorde bevillingerne til underudgiftsområde 1a 43 279 mio. EUR, for både forpligtelser og betalinger. For underudgiftsområde 1b udgjorde forpligtelsesbevillingerne 7 771 mio. EUR, medens betalingsbevillingerne udgjorde 7 711 mio. EUR.

På grundlag af de foreliggende tal for bevillingsgennemførelsen har Kommissionen for underudgiftsområde 1a konstateret et betydeligt overskud; i dette FFÆB foreslås det at annullere forpligtelserne de steder, hvor overskuddet er betydeligt. Underudnyttelsen skyldes en mere gunstig udvikling på landbrugsmarkederne i 2005/2006 samt den direkte landbrugsstøtte, som medfører besparelser. På den anden side vil de nedsatte korrektionsbeløb, der er et resultat af afgørelserne om regnskabsafslutning, betyde en stigning i landbrugsudgifterne i forhold til de beløb, der oprindeligt var forudset på budgettet, således at nettobesparelserne bliver noget lavere.

Herefter følger en kort beskrivelse af de væsentligste afvigelser mellem den faktiske og den forventede udnyttelsesgrad for de forskellige sektorer i budgettet for 2006.

- Spindplanter: Stigningen i verdenspriserne på bomuld har ført til en nedsat støtterate og et deraf følgende fald i betalingerne.

- Restitutioner for produkter, der ikke er opført i bilag 1: Den generelle nedsættelse af eksportrestitutionernes størrelse har sammen med en nedgang i eksporten af forarbejdede landbrugsprodukter ført til, at medlemsstaternes udbetalinger af eksportrestitutioner er faldet, hvilket har medført en underudnyttelse af bevillingerne til denne foranstaltning.

- Frugt og grøntsager: Medlemsstaternes betalinger til producentorganisationernes driftsfonde vil ved udgangen af budgetåret være mindre end oprindeligt forudset.

- Oksekød: Den gunstige udvikling i den interne efterspørgsel efter oksekød kommer til udtryk ikke blot gennem priserne, men også gennem en støt stigende import og en lavere eksport. Besparelserne skyldes således, at der eksporteres mindre mængder med restitutioner, og at restitutionssatserne er lavere. Desuden er der ud fra de seneste tal konstateret yderligere besparelser i forbindelse med den budgetpost, der finansierer undtagelsesvise støtteforanstaltninger (ordninger for bortskaffelse af ældre kreaturer i tilknytning til BSE).

- Direkte støtte: På grundlag af de seneste oplysninger fra medlemsstaterne forventes der ved budgetårets udløb generelt en underudnyttelse af bevillingerne til direkte støtte. Dette gælder ikke blot for den afkoblede støtteordning, hvor der er administrative og strukturelle vanskeligheder i forbindelse med støtteudbetalingen (enkeltbetaling og tillægsstøtte), men også for nogle former for koblet direkte støtte (produktionsstøtte til olivenolie, tobakspræmier, arealbetaling for nødder og udligningsstøtte for bananer).

- Revision af landbrugsudgifter: Under hensyntagen til alle de afgørelser om regnskabsafslutning, der vil blive truffet indtil budgetårets udløb, er det beløb, der forventes tilbagesøgt gennem korrektioner i kraft af afgørelserne, lavere end det beløb, der er opført på 2006-budgettet. Som ovenfor nævnt betyder denne underudnyttelse rent faktisk en stigning i udgiften til EUGFL, Garantisektionen, i forhold til budgettet for 2006. Derimod var inddrivelsen af direkte støtte rigeligt forudset i budgettet.

På nuværende tidspunkt anslås den samlede underudnyttelse til ca. 860 mio. EUR. Kommissionen vil nøje følge udviklingen i de kommende uger og om nødvendigt revidere tallet i løbet af proceduren vedrørende nærværende FFÆB.

4. UDGIFTSOMRÅDE 2

4.1. Nedsættelse af betalingsbevillingerne til strukturfondene og Samhørighedsfonden

I dette FFÆB foreslås en nedsættelse på 2 500 mio. EUR i betalingsbevillinger under udgiftsområde 2. Begrundelsen herfor gives nedenfor.

Budgettet for 2006 blev vedtaget med en erklæring vedrørende betalingsbevillinger under udgiftsområde 2.

Det hedder i erklæringen: "Hvis gennemførelsen af betalingsbevillinger til strukturfondene overstiger 40 % ved udgangen af juli 2006, eller hvis Kommissionen på anden måde bliver overbevist om, at betalingsbevillingerne på budgettet er utilstrækkelige, vil den, efter at have undersøgt mulighederne for omfordeling af betalingsbevillinger inden for det samlede budget, herunder udgiftsområde 2, og vurderet mulige kilder til yderligere indtægter, senest i oktober forelægge budgetmyndigheden et FFÆB . Europa-Parlamentet og Rådet vil ved en enkelt behandling træffe afgørelse om forslaget til ændringsbudget, for at de påkrævede supplerende bevillinger kan være til rådighed senest i begyndelsen af november 2006".

Kommissionen har fulgt bevillingsgennemførelsen i løbet af året omhyggeligt. Medens udnyttelsen af betalingsbevillingerne generelt udviklede sig tilfredsstillende, lå betalingerne fra Den Europæiske Fond for Regionaludvikling og Den Europæiske Socialfond til de spanske strukturfondsprogrammer systematisk under forventningerne. Det anses nu for sandsynligt, at efterslæbet ikke vil blive indhentet inden årets udløb. Vurderingen af budgetgennemførelsen ultimo september og de deraf følgende overslag over resultatet ved årets udgang viser, at det er nødvendigt at nedsætte betalingsbevillingerne under udgiftsområde 2 med 2 150 mio. EUR i nettotal. Af de fire strukturfonde er Den Europæiske Udviklings- og Garantifond for Landbruget (EUGFL), Udviklingssektionen, den eneste fond, der behøver yderligere bevillinger, dvs. til et beløb af 350 mio. EUR. Det var muligt i forbindelse med den samlede overførsel at få omfordelt de nødvendige bevillinger til forøgelse af EUGFL. Derfor er det kun de negative korrektioner inden for udgiftsområde 2, der er medtaget i dette FFÆB. Det betyder en nedsættelse af betalingsbevillingerne på 2 500 mio. EUR, fordelt således:

13 03 01 - EFRU - Mål 1 (-1 500 mio. EUR)

04 02 01 - ESF - Mål 1 (-500 mio. EUR)

13 04 01 - Samhørighedsfonden (-500 mio. EUR).

Størstedelen af den nedsættelse, der anmodes om med dette FFÆB, vedrører strukturprogrammerne for 2000-2006 og er knyttet til de spanske betalingsanmodninger. Ved slutningen af september udgjorde betalingerne til de spanske programmer 1 717 mio. EUR (3 745 mio. EUR på samme tidspunkt sidste år). De årlige betalinger fra strukturfondene til Spanien er typisk ret betydelige (6 345 mio. EUR i 2005). De spanske myndigheder har tilbageholdt betalingsanmodninger indtil afslutningen af en omfattende (dvs. 100 %) revision, og tidsplanen for fremsendelse af yderligere betalingsanmodninger er stadig usikker. Denne usikkerhed berettiger en forsigtig holdning, der må tage sigte på at undgå risikoen for omfattende overskud ved årets udgang. Den nedsættelse, som foreslås i dette FFÆB for strukturfondsprogrammerne for 2000-2006, svarer hovedsagelig til det efterslæb, der kan konstateres ultimo september i betalinger til Spanien fra Den Europæiske Fond for Regionaludvikling og Den Europæiske Socialfond. Betalingerne til de øvrige medlemsstater, herunder EU-10, har generelt ligget over sidste års betalinger.

Hvad Samhørighedsfonden angår, lå betalingerne ultimo september betydeligt over sidste års betalinger på samme tidspunkt, og ingen af medlemsstaterne giver anledning til bekymring. Imidlertid ligger budgettet for 2006 betydeligt over sidste års gennemførelsesresultat (3 500 mio. EUR mod 2 200 mio. EUR) på grund af stigningen i "København-tildelingen" til EU-10, og Kommissionens aktuelle vurdering er, at gennemførelsen af betalingsbevillinger ikke vil stige tilstrækkeligt i årets sidste kvartal til at sikre en fuldstændig udnyttelse af den oprindelige tildeling. Derfor foreslås der i nærværende FFÆB en nedsættelse på 500 mio. i betalingsbevillinger.

Nærværende forslag fra Kommissionen afspejler de seneste foreliggende oplysninger og de mest realistiske overslag på tidspunktet for dets vedtagelse. Ikke desto mindre har Kommissionen til hensigt fortsat at følge gennemførelsen nøje og at foretage en endelig vurdering af de betalingsanmodninger, den har modtaget fra samtlige medlemsstater ultimo oktober (1. november for Samhørighedsfondens vedkommende), idet dette er den lovhjemlede frist for indgivelse af betalingsanmodninger for i år. Dette kan føre til, at Kommissionen må revidere sine tal i løbet af proceduren vedrørende dette FFÆB. Dette er den eneste mulighed for på én gang at varetage to afgørende - om end indbyrdes modstridende - målsætninger: for det første at sikre, at budgettet er tilstrækkeligt til at imødekomme alle modtagne betalingsanmodninger; for det andet i videst muligt omfang at undgå overskud ved årets udgang. Derfor anmoder Kommissionen budgetmyndigheden om at planlægge sin procedure vedrørende nærværende FFÆB således, at der bliver mulighed for at foretage en eventuel revision af de her foreslåede ændringer i begyndelsen af november.

4.2. Ændring af anmærkningerne til artikel 13 03 08

Kommissionen foreslår også en ændring af budgetanmærkningerne til artikel 13 03 08 – Den Europæiske Fond for Regionaludvikling (EFRU), teknisk bistand og nyskabende foranstaltninger. Begrundelsen for dette forslag findes nedenfor.

Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning nr. 1260/1999 omhandler programmeringen af de nye samhørighedspolitiske programmer for perioden 2007-2013. I forordningens artikel 36 hedder det, at EIB og EIF på medlemsstaternes anmodning kan deltage i udarbejdelsen af nationale strategiske referencerammer og operationelle programmer, i udarbejdelsen af projekter, navnlig store projekter, finansieringsordninger og offentlig-private partnerskaber. Desuden kan EIB og EIF bistå Kommissionen, som i forbindelse med gennemførelsen af bestemmelserne i denne artikel kan yde støtte til EIB eller EIF.

Derfor finder Kommissionen det nødvendigt, for at sikre fuldstændig åbenhed overfor budgetmyndigheden, at ændre budgetanmærkningerne til artikel 13 03 08 gennem tilføjelse af det nye retsgrundlag og præcisering af de finansierede foranstaltninger i henhold til artikel 36 i Rådets forordning (EF) nr. 1083/2006. Budgetanmærkningerne foreslås ændret således:

"Anmærkninger

Denne bevilling skal dække de EFRU-finansierede nyskabende foranstaltninger og den tekniske bistand, der omhandles i artikel 22 og 23 i Rådets forordning (EF) nr. 1260/1999. De nyskabende foranstaltninger omfatter undersøgelser, pilotprojekter og udveksling af erfaringer. De skal bl.a. forbedre kvaliteten af strukturfondsinterventionerne. Teknisk bistand omfatter den forberedelse, overvågning, evaluering, kontrol og forvaltning, der er nødvendig for at gennemføre EFRU. Bevillingen kan navnlig anvendes til at dække:

- støtteudgifter (repræsentationsudgifter, uddannelse, møder og tjenesterejser)

- informations- og publikationsudgifter

- udgifter til informationsteknologi og telekommunikation

- kontrakter om tjenesteydelser og undersøgelser

- tilskud.

Denne bevilling skal også finansiere foranstaltninger, der træffes af partnere med henblik på forberedelsen af den kommende programmeringsperiode, herunder foranstaltninger i henhold til Rådets forordning (EF) nr. 1083/2006 af 11. juli 2006.

Retsgrundlag

Europa-Parlamentets og Rådets forordning (EF) nr. 1261/1999 af 21. juni 1999 om Den Europæiske Fond for Regionaludvikling (EFT L 161 af 26.6.1999, s. 43).

Europa-Parlamentets og Rådets forordning (EF) nr. 1080/2006 af 5. juli 2006 om Den Europæiske Fond for Regionaludvikling og om ophævelse af forordning (EF) nr. 1783/1999 (EUT L 210 af 31.7.2006, s. 1).

Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning (EF) nr. 1260/1999 (EUT L 210 af 31.7.2006, s. 25)."

5. UDGIFTS-OMRÅDE 7

5.1. Nedsættelse af betalingsbevillingerne til SAPARD

Med dette FFÆB foreslås en nedsættelse af bevillingerne til SAPARD, da der er et betydeligt budgetoverskud for otte gamle ansøgerlande og underudnyttelse for Rumæniens og Bulgariens vedkommende.

Konto 05 05 01 01 – SAPARD førtiltrædelsesinstrumentet, kan nedsættes med 109 mio. EUR på grund af forsinkelser i forbindelse med programgennemførelsen, især i Rumænien. Forsinkelsen skyldes bl.a. de oversvømmelser, der fandt sted i 2005 og 2006, og de deraf følgende kontrakter om omfattende infrastrukturarbejder, hvis udførelse kræver længere tid end forventet.

Konto 05 05 01 02 - Førtiltrædelsesinstrumentet Sapard — Indstilling af førtiltrædelsesbistanden vedrørende otte ansøgerlande, kan nedsættes med 287 mio. EUR.

I det foreløbige budgetforslag, som blev udarbejdet i begyndelsen af 2005, medtog Kommissionen de bevillinger, der var nødvendige til at betale de nye medlemsstaters endelige anmodninger i forbindelse med afslutningen af SAPARD-programmerne (300 mio. EUR).

I efteråret 2005 øgedes gennemførelsestempoet for programmerne kraftigt. For at imødekomme den øgede efterspørgsel blev 271 mio. EUR overført til budgetpost 05 05 01 02 og størstedelen af de udestående forpligtelser kunne afvikles i 2005 frem for i 2006. 2006-budgettet kunne imidlertid ikke justeres nedad. Dette førte til den situation, at ultimo 2005 havde seks ud af otte nye medlemsstater nået det loft på 95 %, hvor Kommissionen indstiller sine betalinger, indtil betingelserne for betaling af den endelige saldo er opfyldt. Det udsædvanligt høje betalingsniveau i 2005 nedsatte de uindfriede forpligtelser for otte nye medlemsstater til 75 mio. EUR ultimo 2005, hvilket var meget lavere end bevillingerne for 2006.

På grund af denne fremskyndede gennemførelse i slutningen af 2005, skulle der kun foretages to udbetalinger til Ungarn og Letland i 2006. Begge lande er også nået til loftet på 95 %. Allerede i 2005 fremsendte Tjekkiet sin anmodning om betaling af den endelige saldo for programmet. Under forudsætning af, at der træffes en positiv afgørelse om regnskabsafslutningen for 2005, vil dette program kunne afsluttes med betalingen af de udestående beløb til Tjekkiet. I så tilfælde vil der være et ikke udnyttet beløb på 287 mio. EUR under denne budgetpost.

5.2. ISPA

Kommissionen foreslår en nedsættelse på 100 mio. EUR af betalingsbevillingerne under konto 13 05 01 02 - Førtiltrædelsesinstrument på strukturområdet — indstilling af førtiltrædelsesbistanden vedrørende otte ansøgerlande.

Denne ændring afspejler, at der er modtaget betalingsanmodninger, der er lavere end forventet, vedrørende de nye medlemsstaters projekter under det strukturpolitiske førtiltrædelsesinstrument (ISPA), da disse projekter er kommet under Samhørighedsfonden efter tiltrædelsen. Den i lovgivningen fastsatte frist for indgivelse af betalingsanmodninger i 2006 for disse projekter er den 1. november. Derfor kan Kommissionen, af samme grunde som nævnt i forbindelse med ændringerne vedrørende strukturfondene og Samhørighedsfonden, blive nødsaget til at revidere tallene i løbet af proceduren vedrørende dette FFÆB .

5.3. Cypern

Forordningen om støtte til det nordlige Cypern blev først vedtaget ultimo februar 2006. Forordningen[3] skal imødegå den særlige situation, der gælder for det nordlige Cypern, som er en del af EU, hvor den gældende fællesskabsret er suspenderet. Et særligt aspekt er, at for projekter over 5 mio. EUR kræver forordningen en udvidet konsultationsperiode med medlemsstaterne i løbet af programmeringsprocessen (to måneder frem for tre uger). Dette har sammen med en række forhindringer, der er opstået under programmeringsprocessen, og som vedrører de procedurer, der skal sikre overholdelse af ejendomsretten, forsinket Kommissionens beslutningsproces vedrørende større projekter. Indtil oktober er kun to projekter, som begge er på under 5 mio. EUR, blevet godkendt. Ikke desto mindre vil der blive indgået forpligtelser for det fulde beløb (259 mio. EUR under forudsætning af, at FFÆB nr. 5/2006 godkendes) inden årets udgang, og de indledende kontrakter vil blive underskrevet. Det forventes imidlertid ikke, at de indledende betalinger vedrørende disse større projekter vil finde sted førend i 2007, og der foreslås derfor en nedsættelse af betalingsbevillingerne på 50 mio. EUR.

SAMMENFATTENDE OVERSIGT EFTER UDGIFTSOMRÅDER I DE FINANSIELLE OVERSLAG

Finansielle overslag Udgiftsområde/underudgifts-område | Finansielle overslag 2006 | 2006-budgettet inkl. ÆB 14-2, 35, FFÆB 3 og 5/2006 | FFÆB 6/2006 | 2006-budgettet inkl. ÆB 142, 35, FFÆB 3, 5 og 6/2006 |

|FB |BB |FB |BB |FB |BB |FB |BB | |1. LANDBRUG | | | | | | | | | |- Landbrugsudgifter |44 847 000 000 | |43 279 720 000 |43 279 720 000 |-860 000 000 |-860 000 000 |42 419 720 000 |42 419 720 000 | |- Udvikling af landdistrikter og ledsageforanstaltninger |7 771 000 000 | |7 771 000 000 |7 711 300 000 | | |7 771 000 000 |7 711 300 000 | |I alt |52 618 000 000 | |51 050 720 000 |50 991 020 000 |-860 000 000 |-860 000 000 |50 190 720 000 |50 131 020 000 | | Margen | | |1 567 280 000 | | | |2 427 280 000 | | | 2. STRUKTURFORANSTALT-NINGER | | | | | | | | | |- Strukturfonde |38 523 000 000 | |38 522 922 880 |32 134 099 237 | |-2 000 000 000 |38 522 922 880 |30 134 099 237 | |- Samhørighedsfonden |6 094 000 000 | |6 032 082 110 |3 505 500 000 | |-500 000 000 |6 032 082 110 |3 005 500 000 | |I alt |44 617 000 000 | |44 555 004 990 |35 639 599 237 | |-2 500 000 000 |44 555 004 990 |33 139 599 237 | | Margen | | |61 995 010 | | | |61 995 010 | | | 3. INTERNE POLITIKKER |9 385 000 000 | |9 394 562 774 |8 907 066 732 | | |9 394 562 774 |8 907 066 732 | | Margen | | |5 235 815 | | | |5 235 815 | | | 4. FORANSTALTNINGER UDADTIL |5 269 000 000 | |5 544 000 000 |5 369 049 920 | | |5 544 000 000 |5 369 049 920 | | Margen | | |-275 000 000 | | | |-275 000 000 | | | 5. ADMINISTRATION |6 708 000 000 | |6 656 924 362 |6 656 924 362 | | |6 656 924 362 |6 656 924 362 | | Margen | | |51 075 638 | | | | 51 075 638 | | | 6. RESERVER |458 000 000 | |458 000 000 |458 000 000 | | |458 000 000 |458 000 000 | |- Garantireserve |p.m. | |229 000 000 |229 000 000 | | |229 000 000 |229 000 000 | |- Reserve til nødhjælp |p.m. | |229 000 000 |229 000 000 | | |229 000 000 |229 000 000 | | Margen | | |p.m. | | | |p.m. | | | 7. FØRTILTRÆDELSES-STØTTE |3 566 000 000 | |2 692 159 038

|2 984 409 038

| |-546 000 000 |2 692 159 038

|2 438 409 038

| | Margen | | | 965 400 000 | | | | 965 400 000 | | |8. KOMPENSATION |1 074 000 000 | |1 073 500 332 |1 073 500 332 | | |1 073 500 332 |1 073 500 332 | | Margen | | | 499 668 | | | | 499 668 | | | I ALT | 123 695 000 000 |119 292 000 000 |121 424 871 496 |112 079 569 621 |-860 000 000 |-3 906 000 000 |120 564 871 496 |108 173 569 621 | | Margen | | |2 376 486 131 |7 318 788 006 | | |3 236 486 131 |11 224 788 006 | | 4I ÆB 1 er EUSF-beløbet opført ud over udgiftsområde 3 og 7 som fastsat i den interinstitutionelle aftale af 7. november 2002 (EFT C 283 af 20.11.2002).

5FFÆB 4/2006 blev vedtaget som ÆB 3/2006.

[1] EFT L 248 af 16.9.2002, s. 1.

[2] Anvendelsen af ajourførte indtægtsoverslag gør det muligt at beregne de betalinger, som medlemsstaterne anmodes om at foretage i løbet af budgetåret, mere nøjagtigt. Som følge af den foreslåede revision vil medlemsstaternes bidrag på grundlag af BNI blive nedsat.

[3] Rådets forordning (EF) nr. 389/2006 af 27. februar.2006 (EUT L 65 af 7.3.2006, s. 5).